Predkladacia správa

Vypracovanie materiálu „Návrh pomoci SR Ukrajine pri plnení cieľov Akčného plánu EÚ – Ukrajina“ vyplynulo z návštevy ministra zahraničných vecí SR E. Kukana na Ukrajine v dňoch 31. marca – 1. apríla 2005. 
Cieľom predkladaného materiálu je identifikácia možností SR na poskytnutie bilaterálnej pomoci Ukrajine v rámci napĺňania cieľov Akčného plánu s EÚ. Zároveň odráža zahranično-politický záujem SR na posilnení priestoru stability a bezpečnosti na východ od našich hraníc a podporuje procesy spoločenských, ekonomických a sociálnych reforiem na Ukrajine, ktoré by mali prispieť k rozvoju vzájomnej spolupráce a k podpore dobrých susedských vzťahov. Na jeho vypracovaní sa podieľali ministerstvá, orgány štátnej správy a miestnej samosprávy, v spolupráci so Slovenskou spoločnosťou pre zahraničnú politiku. 
Štrukturovanie predloženého materiálu, vrátane číslovania príslušných paragrafov, vychádza z členenia pôvodnej verzie Akčného plánu EÚ – Ukrajina, ktorá je doplnená o konkrétne návrhy pomoci SR. Návrh identifikuje tie ciele Akčného plánu s EÚ, pri ktorých realizácii je možné ponúknuť efektívnu pomoc  zo strany SR.  Ich konečný počet i spôsob realizácie bude závisieť od finančných prostriedkov, ktoré si inštitúcie dokážu zabezpečiť z vlastných zdrojov.

Materiál bol konzultovaný s rezortmi na úrovni Komisie pre európske záležitosti, ktorej zasadnutia sa konajú na MZV SR. Následne boli rezorty oslovené listom ministra Kukana, aby k aktuálnemu zneniu dokumentu predložili svoje návrhy a pripomienky. 
		
		Návrh nemá priamy ekonomický, environmentálny vplyv, vplyv na zamestnanosť a vplyv na podnikateľské prostredie. Nemá vplyv na rozpočet. 

		Materiál prešiel medzirezortným pripomienkovým konaním.